ኢዴፓ አዲስ ፕሬዚዳንቱን ዛሬ ይመርጣል
አዲስ አበባ፤ ጥቅምት 4/2006 (ዋኢማ) – የኢትዮጵያ ዴሞክራሲያዊ ፓርቲ (ኢዴፓ) የፓርቲውን አዲስ ፕሬዚዳንት በዛሬው ዕለት እንደሚመርጥ የፓርቲው ፕሬዚዳንት አቶ ሙሼ ሰሙ አስታወቁ፡፡ላለፉት ሁለት ዓመታት ፓርቲውን በፕሬዚዳንትነት ሲመሩ የቆዩት አቶ ሙሼ፣ በአሁኑ የፕሬዚዳንታዊ ምርጫ እንደማይወዳደሩም ለሪፖርተር ገልጸዋል፡፡ በፕሬዚዳንትነት የማይወዳደሩበት ምክንያቶች በርከት ያሉ ቢሆኑም፣ ዋነኞቹ ግን ለረጅም ዘመን በከፍተኛ አመራርነት ከማገልገልና ፓርቲውን ከመምራት ባለፈ በአባልነት ለመገልገል በማሰብ፣ አዳዲስና ወጣት አባላት ወደ ፓርቲው እየመጡ ስለሆነ እነርሱ ተስፋ ሰጪ ነገር ይመለከቱ ዘንድ ነው፡፡ ከዚህም ባለፈ አንድ ጠንካራ የሆነ ሰው በፓርቲ ውስጥ ካለ እርሱ ላይ መተማመን ስለሚፈጠር ያንን በአንድ ሰው ላይ የሚደረግ መተማመን ለመስበር እንዲሁም ዕረፍት ለመውሰድ እንደሆነ ለሪፖርተር አብራርተዋል፡፡ ቀጣዩን የፓርቲውን ፕሬዚዳንት ለመምረጥ 25 አባላት ያሉት ማዕከላዊ ምክር ቤት መሰየሙን የገለጹት አቶ ሙሼ፣ ከእነዚህም ውስጥ በጥቆማ እንደሚመረጥ ገልጸዋል፡፡ ‹‹የማዕከላዊ ምክር ቤቱ 25 አባላት አሉት ማለት ሁሉም ለፕሬዚዳንትነት ይወዳደራሉ ማለት አይደለም፡፡ ከእነዚህ ውስጥ ሁለትም፣ ሦስትም አምስትም ሊሆኑ የሚችሉ ግለሰቦች ተጠቁመው በግልጽ በሚሰጥ ድምፅ ፕሬዚዳንቱ ይመረጣል፤›› ብለዋል፡፡ምንም እንኳን የፓርቲው ፕሬዚዳንታዊ ምርጫ ይካሄዳል የተባለው ባለፈው ሳምንት ቢሆንም፣ አብዛኛው የማዕከላዊ ምክር ቤቱ አባሎች ወጣቶችና አዳዲስ በመሆናቸው እነዚህ ወጣቶች ትንሽ ፋታ አግኝተው እርስ በእርስ እንዲግባቡና እንዲተዋወቁ በማሰብ ምርጫው ወደ ዛሬ መተላፉን አቶ ሙሼ  ገልጸዋል፡፡ ‹‹ከዚህ በተጨማሪም በዚህ ቀን ፕሬዚዳንታዊ ምርጫ ይካሄድ የሚል ነገር የለም፡፡ ነገር ግን በእስካሁኑ አሠራራችን አብዛኛውን ጊዜ ማዕከላዊ ምክር ቤት በተመረጠ በማግስቱ፣ ፕሬዚዳንታዊ ምርጫው እናደርግ ስለነበር ዘንድሮ የተለየ ሆኖ ታይቶ ሊሆን ይችላል፤›› በማለት አቶ ሙሼ  አብራርተዋል፡፡ በፕሬዚዳንታዊ ምርጫው አቶ ልደቱ አያሌው መልሰው ለፕሬዚዳንትነት ይወዳደሩ እንደሆነ ከሪፖርተር ጥያቄ የቀረበላቸው አቶ ሙሼ፣ ‹‹አቶ ልደቱ ለፕሬዚዳንትነት ይወዳደራሉ የሚለውን እኔ አላውቅም፡፡ እጩ ሆነው መቅረብ አለመቅረባቸው የሚታወቀው የምርጫው ዕለት ነው፤›› በማለት መልሰዋል፡፡  (ሪፖርተር)